Mikkel Hansen har spillet sin sidste håndboldkamp i den her sæson. Det oplyser hans klub, Paris-Saint Germain, på hjemmesiden. Klubben skriver i pressemeddelelsen, at det i første omgang var estimeret, at Hansen skulle sidde ud i fire til seks uger. Komplikationer efter mandagens operation betyder nu, at den danske stjerne skal sidde ude i længere tid. Franskmændene skriver, at Mikkel Hansen i forlængelse af operationen blev ramt af årebetændelse i kombination med lungeemboli, som er lig med en blodprop i lungerne. Mikkel Hansen skal ifølge den franske klub behandles med blodfortyndende medicin i fire til seks måneder. - Denne behandling er ikke forenelig med kontaktsport på højt niveau, og derfor vender klubbens nummer 24 ikke tilbage i kamp i denne sæson. Han gennemfører sin genoptræning i klubbens faciliteter, skriver PSG. Klubben bekræfter også, at danskeren er uden for livsfare, og at de støtter og hjælper ham med genoptræningen. Mikkel Hansen har tegnet en tre-årig kontrakt med Aalborg Håndbold fra sommeren 2022. Har tidligere døjet med knæet Mikkel Hansen blev sidste mandag opereret i sit højre knæ. Og i den anledning var der allerede grund til bekymring, mente TV 2 SPORTs håndboldekspert Bent Nyegaard. - Det er meget bekymrende, da det er en brusk-problematik. For det er klart, at med den alder Mikkel har, og de kampe han har spillet, at hvis der så fortsat er problemer med det knæ, så er der grund til at råbe vagt i gevær, sagde håndboldeksperten. Mikkel Hansen har flere gange tidligere haft problemer med sit højre knæ. I 2013 blev han ligeledes opereret for en skade i netop højre knæ. Fem år senere, i 2018, fortalte landsholdets fysioterapeut Anja David Greve, at hans højre knæ er slidt, og at han ikke havde meget tilbage i sin udvendige menisk, og for et år siden sagde Mikkel Hansen selv, at knæets dårlige stand er årsagen til, at han kun spiller angrebsspil. Mikkel Hansen har spillet i den franske hovedstadsklub siden 2012, men til sommer vender han hjem til Danmark for at spille med Aalborg Håndbold.

Opsummering:
Ifølge PSG blev Mikkel Hansen ramt af en blodprop i lungerne efter sin operation i sidste uge.